
Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative pentru modificarea şi completarea Legii nr.312 din 28/06/2004 privind Statutul Băncii Naţionale a României, publicat în Monitorul Oficial, Partea I nr.582 din 30/06/2004, cu care comisia noastră a fost sesizată în fond cu adresa Biroului Permanent nr. 581 din 24 septembrie 2008.
	PREŞEDINTE,

Viorel ŞTEFAN 


Parlamentul  României

[image: image1.png]FOMANIA




	Comisia pentru buget, finanţe şi bănci
	
	Bucureşti,   4.02.2009
Nr. 424


RAPORT

asupra propunerii legislative pentru modificarea şi completarea 
Legii nr.312 din 28/06/2004 privind Statutul Băncii Naţionale 
a României, publicat în Monitorul Oficial, Partea I 
nr.582 din 30/06/2004 
Cu adresa nr. Pl.x. 581 din 24 septembrie 2008, Biroul Permanent conform art. 95 din Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă pentru modificarea şi completarea Legii nr.312 din 28/06/2004 privind Statutul Băncii Naţionale a României, publicat în Monitorul Oficial, Partea I nr.582 din 30/06/2004.
La întocmirea raportului s-au avut în vedere avizul Consiliului Legislativ şi avizul negativ al Comisiei juridice, de disciplină şi imunităţi.
Prezenta propunere legislativă are ca obiect de reglementare modificarea şi completarea Legii nr. 312/2004 privind Statutul Băncii Naţionale a României vizând următoarele aspecte:
- modificarea alineatului (4) al articolului 33 în sensul eliminării posibilităţii reînnoirii mandatului membrilor Consiliului de administraţie al Băncii Naţionale a României;

- completarea alineatului (10) al articolului 33 prin care primul ministru ar dobândi dreptul de a participa la şedinţele Consiliului de administraţie ale Banca Naţională a României;
- completarea alineatului (4) al articolului 35 în sensul că raportul anual al Băncii Naţionale a României, care cuprinde activităţile, situaţiile financiare anuale şi raportul de audit al B.N.R. să fie dezbătute şi supuse votului în şedinţă comună a celor două Camere ale Parlamentului şi adoptarea unei hotărâri;

- completarea articolului 35 cu un nou alineat având ca prevedere posibilitatea Guvernului de a propune Parlamentului soluţii constructive pentru îndeplinirea obiectivelor de dezvoltare economico-socială a României, conform Programului de Guvernare.
Propunerea legislativă face parte din categoria legilor ordinare, potrivit art. 76 din Constituţia României, republicată.
La dezbaterea proiectului au participat, în conformitate cu prevederile art. 54 şi 55 din Regulamentul Camerei Deputaţilor: din partea Băncii Naţionale a României domnul Ianfred Silberstein – director şi doamna Gabriela Mihailovici – şef serviciu.
La lucrările comisiei au participat 31 deputaţi, din totalul de 31 membri ai comisiei.

Raportul comisiei a fost adoptat cu unanimitate de voturi. 
Propunerea legislativă a fost respinsă de Senat în şedinţa din data de 17 septembrie 2008.

Proiectul de lege, potrivit art. 75 din Constituţia României, republicată şi a art. 92 alin. (9) pct.1 din Regulamentul Camerei Deputaţilor, este de competenţa decizională a Camerei Deputaţilor.
In urma dezbaterii propunerii legislative pentru modificarea şi completarea Legii nr.312 din 28/06/2004 privind Statutul Băncii Naţionale a României, publicat în Monitorul Oficial, Partea I nr.582 din 30/06/2004, în şedinţa din data de 3 februarie 2009, comisia propune respingerea acesteia din următoarele considerente:
- propunerile din această iniţiativă legislativă trebuiau să aibă în vedere prevederile Tratatului de la Maastricht şi ale Statutului Sistemului European al Băncilor Centrale (SEBC) precum şi al Băncii Centrale Europene (BCE). În acest sens, fiecare stat membru trebuie să asigure compatibilitatea legislaţiei sale interne, inclusiv a statutului băncii centrale naţionale cu Tratatul şi cu respectivul Statut.
Prin urmare, orice iniţiativă legislativă cu privire la statutul băncii centrale naţionale, respectiv Banca Naţională a României, trebuie să aibă în vedere prevederile imperative ale reglementărilor europene enunţate. Aceasta presupune obţinerea în prealabil a unui aviz favorabil din partea experţilor Băncii Centrale Europene cu privire la eventuala modificare a Legii nr. 312/2004, lege care în prezent este conformă cu cerinţele europene actuale. Legea nr. 312/2004 s-a elaborat în concordanţă cu cerinţele reglementărilor comunitare menţionate, ca o cerinţă avută în vedere la aderarea României la Uniunea Europeană.
	PREŞEDINTE,

Viorel ŞTEFAN
	SECRETAR,

Henorel Adrian NIŢU


Consilier parlamentar 

Mariana  Bărdiţă        
Expert parlamentar

Vasilica Popa
1
1

